**PRACOVNÝ LIST pre birmovancov**

3.1. Sviatosti – znamenia nádeje

**Doplň chýbajúce slová:**

1. Cirkev slávi ...... sviatostí, ktorými získavame ............... potrebnú na to, aby sme sa skrze Ježiša stali tými, ktorí sú ako Ježiš, Božími deťmi. Aby sme mali v sebe život a to v plnosti.
2. Boh sa k nám prihovára aj cez naše zmysly a to v ............. Sviatosti sú .................. znaky ................. Božej milosti. Tak, ako ľudia videli, počuli, dotýkali sa Ježiša, my máme sviatosti.
3. „Ja som prišiel, aby mali ................ a aby ho mali hojnejšie.“ (Jn 10,10)
4. Sú to dary Ježiša ............. Cirkev má za úlohu spravovať a chrániť ich pred zneužitím.
5. Na prijatie sviatostí je potrebná .................... Prostredníctvom sviatostí tvoja viera rastie.
6. Sviatosti sa rozdeľujú na ........................... – vovádzajú do kresťanského života, ........................... a .....................................
7. .............................. sú  znaky, ktoré majú duchovné účinky.  (KKC 1667)

**Zamyslenie:**

Otvor si Sväté písmo Jn 6, 48-51. Keď hovorí Ježiš o sebe ako o chlebe. Akú sviatosť má na mysli?

Všetky sviatosti ustanovil Ježiš Kristus. Starý zákon používa veľa predobrazov budúcich sviatostí. Prečítaj si Gn 2, 23-24 – predobraz akej sviatosti je toto Božie slovo? Ex 14, 26-29 – predobraz akej sviatosti je tento príbeh? A tento? - Ez 36, 26-27 Spoločne sa zdieľajte.

Na prijatie sviatosti treba vieru. Sviatosti nie sú automat, do ktorého stačí vhodiť mincu, aby fungoval; vyžadujú slobodnú vnútornú otvorenosť voči Bohu. Boh pôsobí v našom živote natoľko, nakoľko mu to dovolíme. Prečo sa po prijatí sviatostí v tvojom živote nič nemení? Lebo si ich neprijal s vierou? Napíš, čo je potrebné urobiť, aby ti sviatosti, ktoré si prijal boli posilou?

Sviatosti neprijímame za odmenu. Sú darom, aby sme mali silu žiť život v plnosti. Ktoré z prijatých sviatostí môžeš prijímať najčastejšie? A koľkokrát? Za akých okolností? Kedy si na ne disponovaný? Odpovede na otázky napíš.

Uvedomuješ si, že každé prijatie sviatosti je tvojím osobným stretnutím sa s Kristom? Ako sa naň pripravuješ? Za každý dar ďakujeme. Možno si to ešte nikdy neurobil. Teraz využi príležitosť, aby si poďakoval Ježišovi za všetky sviatosti, ktoré si doteraz prijal. A poďakuj aj za tých, skrze ktorých si ich dostal.

*Ježiš, ďakujem, že každá sviatosť je stretnutím sa s tebou a ňou sa vo mne rozmnožuje tvoj život. Ďakujem, že sa môžem učiť tieto pravdy. Pomôž mi prijať tieto pravdy do môjho života. Amen. Ďakujem za tých, ktorí mi umožnili, aby som tieto sviatosti dostal.*

Sviatosť je viditeľný znak neviditeľnej Božej milosti. Pokús sa to vysvetliť... Vymenuj všetky sviatosti.

Sväteniny sú  znaky, ktoré majú duchovné účinky.  (KKC 1667) Neudeľujú milosť Ducha Svätého na spôsob sviatostí, ale modlitbou Cirkvi pripravujú na prijatie milosti. Každé požehnanie je svätenina. Každý pokrstený je povolaný, aby bol „požehnaním“ a aby požehnával. Požehnanie v mene Najsvätejšej Trojice – V mene Otca i Syna i Ducha Svätého je veľkým dobrom tomu, komu ho dávame. Požehnávať môžeš vždy, kedykoľvek a kohokoľvek. Aj bez toho, aby o tom niekto vedel. Môžeš povedať napr. Nech ťa Boh žehná, vyslov meno človeka, ktorému žehnáš. Pozývam ťa teraz (v tichosti) dať toto požehnanie svojmu priateľovi aj nepriateľovi.

Sväteninou je aj nejaká posvätená vec. Jej neustále nosenie pri sebe má tiež duchovný účinok. Ktoré veci to môžu byť? Aký je tvoj pohľad na nosenie posvätených vecí?

**Aktivita:**

Jedna svätá omša aj sväté prijímanie v nasledujúci týždeň okrem nedele.

Daj si posvätiť medailón Panny Márie alebo kríž a nos ho denne pri sebe. Môžeš si ho dať do peňaženky alebo školskej tašky.

**Modlitba**

K Tebe, Pane dvíham svoju dušu, tebe dôverujem Bože môj. (Ž 25, 1-2a)

**Chýbajúce slová:** 1. sedem, milosť; 2. znakoch, viditeľné, neviditeľnej; 3. život; 4. Cirkvi; 5. viera; 6. iniciačné, uzdravujúce, sviatosti spoločenstva; 7. Sväteniny